CELEX: 52017PC0073
Language: hr
Date: 2017-02-13
Title: Prijedlog ODLUKE VIJEĆA o utvrđivanju stajališta koje treba zauzeti u ime Europske unije na Konferenciji stranaka u vezi s izmjenama Priloga III. Roterdamskoj konvenciji

EUROPSKA KOMISIJA
            Bruxelles, 13.2.2017.
            COM(2017) 73 final
            2017/0027(NLE)
            Prijedlog
            ODLUKE VIJEĆA
            o utvrđivanju stajališta koje treba zauzeti u ime Europske unije na Konferenciji stranaka u vezi s izmjenama Priloga III. Roterdamskoj konvenciji
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Pod pokroviteljstvom Organizacije za hranu i poljoprivredu (FAO) i Programa Ujedinjenih naroda za okoliš (UNEP), u ožujku 1998. zaključeni su pregovori o Konvenciji za primjenu postupka prethodnog informiranog pristanka (PIC) za određene opasne kemikalije i pesticide u međunarodnoj trgovini.
            
            
               Konvencija je otvorena za potpisivanje na diplomatskoj konferenciji ministara održanoj u rujnu 1998. u Rotterdamu. Zajednica ju je potpisala 11. rujna 1998. Roterdamska konvencija predstavlja velik iskorak u međunarodnoj regulaciji određenih opasnih kemikalija, uključujući pesticide. Njezin je cilj promicati zajedničku odgovornost i suradnju ugovornih stranaka u međunarodnoj trgovini takvim kemikalijama radi zaštite ljudskog zdravlja i okoliša od potencijalne štete te pridonijeti ekološki prihvatljivoj uporabi tih kemikalija. 
            
            
               Unija je provela Konvenciju Uredbom (EU) br. 649/2012 Europskog parlamenta i Vijeća
                  1
               . Odlukom 2006/730/EZ od 25. rujna 2006.
                  2
                Vijeće je odlučilo odobriti Konvenciju u ime Europske zajednice.
            
            
               Konvencija je stupila na snagu 24. veljače 2004. Osmi sastanak Konferencije stranaka održat će se od 24. travnja do 5. svibnja 2017. u Ženevi. Uz Uniju, 27 njezinih država članica stranke su Konvencije.
            
            
               Na temelju preporuka Odbora za ocjenjivanje kemikalija, pomoćnog tijela pod nadležnošću Konferencije stranaka, očekuje se da Konferencija stranaka donese odluke o uvrštenju dodatnih kemikalija u Prilog III. Konvenciji, zbog čega bi one podlijegale postupku prethodnog informiranog postupka. Za kemikalije koje je Odbor za ocjenjivanje kemikalija preporučio za uvrštenje u Prilog III. utvrđeno je da ispunjuju kriterije utvrđene Prilogom II. Konvenciji.
            
            
               Kemikalije koje je Odbor za ocjenjivanje kemikalija preporučio za uvrštenje u Prilog III. Roterdamskoj konvenciji, odnosno karbofuran, karbosulfan, krizotil azbest, kratkolančane klorirane parafine, sve tributilkositrove spojeve, triklorfon, fention (formulacije vrlo malog volumena (ULV) s koncentracijom aktivnog sastojka od 640 g/L ili više) i tekuće formulacije (emulzijski koncentrat i topljivi koncentrat) koje sadržavaju najmanje 276 g/L parakvat diklorida, što je jednako koncentraciji parakvat-iona od 200 g/L ili više, već podliježu ograničenjima na izvoz u okviru prava Unije koja su slična onima na temelju Konvencije. Komisija stoga Vijeću predlaže odluku o podupiranju, u ime Europske unije, izmjena Priloga III. Konvenciji na osmom sastanku Konferencije stranaka.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               
                  Postupovna pravna osnova za predloženu Odluku Vijeća članak je 218. stavak 9. UFEU-a, što je prikladna osnova za akt kojim se utvrđuje stajalište EU-a u „tijelu osnovanom na temelju međunarodnog sporazuma” (kao što je Konferencija stranaka Roterdamske konvencije) kada je to tijelo pozvano donositi akte koji proizvode pravne učinke.
               
               
                  Materijalne pravne osnove su članak 207. i članak 192. stavak 1. UFEU-a s obzirom na to da su mjere dogovorene u skladu s Roterdamskom konvencijom uvelike trgovinske prirode, iako je njihov konačan cilj povezan s okolišem.
               
            
            
               3.REZULTATI EX POST PROCJENA, SAVJETOVANJA S DIONICIMA I PROCJENE UČINAKA
            
            
               
                  Prijedlogom Odluke Vijeća o utvrđivanju stajališta koje u ime Unije treba donijeti s obzirom na prijedloge izmjena Roterdamske konvencije ne stvaraju se nikakvi novi pravno obvezujući zahtjevi. Sve kemikalije koje su predložene za uvrštenje u skladu s Konvencijom već podliježu ograničenjima na izvoz u okviru prava Unije koja su slična onima na temelju Konvencije.
               
            
            
               4.UTJECAJ NA PRORAČUN
            
            
               
                  Kao stranka Konvencije EU je obvezan davati godišnji doprinos uzajamnom fondu Roterdamske konvencije. Taj doprinos razvijat će se ovisno o zaključcima rasprava na osmom sastanku Konferencije stranaka o proračunu za razdoblje od 2018. do 2019. Godišnji doprinos EU-a za 2016. iznosio je oko 58 000 EUR, što je pokriveno u okviru postojećih financijskih omotnica.
               
            
            
               5.OSTALI DIJELOVI
            
            
               
                  Prijedlogom se ne uvode novi zahtjevi u pogledu praćenja ili izvješćivanja. Nakon prenošenja uvrštenja donesenih u okviru Konvencije u pravo Unije, provedba i izvješćivanje provodit će se u skladu s postojećim dogovorima u okviru Uredbe (EU) br. 649/2012.
               
            
            
               2017/0027 (NLE)
            
            
               Prijedlog
            
         
         
            
               ODLUKE VIJEĆA
            
            
               o utvrđivanju stajališta koje treba zauzeti u ime Europske unije na Konferenciji stranaka u vezi s izmjenama Priloga III. Roterdamskoj konvenciji
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 192. stavak 1. i članak 207. stavak 3. u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Europska unija odobrila je Roterdamsku konvenciju o postupku prethodnog pristanka za određene opasne kemikalije i pesticide u međunarodnoj trgovini (dalje u tekstu: Roterdamska konvencija)
                  3
                koja je stupila na snagu 24. veljače 2004.
            
            
               (2)Roterdamska konvencija u Uniji se provodi Uredbom (EU) br. 649/2012 Europskog parlamenta i Vijeća
                  4
               .
            
            
               (3)U skladu s člankom 7. Roterdamske konvencije očekuje se da Konferencija stranaka nakon preporuka Odbora za ocjenjivanje kemikalija donese odluke o uvrštenju dodatnih kemikalija u Prilog III. Konvenciji.
            
            
               (4)Unija bi trebala odrediti stajalište koje treba zauzeti u okviru Konferencije stranaka s obzirom na uvrštenje dodatnih kemikalija u Prilog III.
            
            
               (5)Kako bi se osiguralo da zemlje uvoznice imaju koristi od zaštite predviđene Roterdamskom konvencijom, nužno je podržati preporuke Odbora za ocjenjivanje kemikalija u pogledu uvrštenja u Prilog III. Roterdamskoj konvenciji karbofurana, karbosulfana, krizotil azbesta, kratkolančanih kloriranih parafina, svih tributilkositrovih spojeva, triklorfona, fentiona (formulacije vrlo malog volumena (ULV) s koncentracijom aktivnog sastojka od 640 g/L ili više) i tekućih formulacija (emulzijski koncentrat i topljivi koncentrat) koje sadržavaju najmanje 276 g/L parakvat diklorida, što je jednako koncentraciji parakvat-iona od 200 g/L ili više. Te su tvari u Uniji već zabranjene ili strogo ograničene te stoga podliježu zahtjevima za izvoz strožima od onih predviđenih Roterdamskom konvencijom.
            
            
               (6)Očekuje se da će se na osmom sastanku Konferencije stranaka Roterdamske konvencije odlučiti o predloženim izmjenama Priloga III. Unija bi trebala poduprijeti te izmjene.
            
            
               (7)Stajalište Unije na Konferenciji stranaka trebalo bi se stoga temeljiti na ovoj Odluci,
            
            
               DONIJELO JE OVU ODLUKU: 
            
            
               Članak 1.
            
            
               1. Stajalište koje se u ime Unije treba donijeti na osmom sastanku Konferencije stranaka Roterdamske konvencije jest da Unija podupire donošenje izmjena Priloga III. Roterdamskoj konvenciji o postupku prethodnog pristanka za određene opasne kemikalije i pesticide u međunarodnoj trgovini u pogledu uvrštenja karbofurana, karbosulfana, krizotil azbesta, kratkolančanih kloriranih parafina, svih tributilkositrovih spojeva, triklorfona, fentiona (formulacije vrlo malog obujma (ULV) s koncentracijom aktivnog sastojka od 640 g/L ili više) i tekućih formulacija (emulzijski koncentrat i topljivi koncentrat) koje sadržavaju najmanje 276 g/L parakvat diklorida, što je jednako koncentraciji parakvat-iona od 200 g/L ili više.
            
            
               2. Predstavnici Unije mogu se, u skladu s razvojem događaja na osmom sastanku Konferencije stranaka Roterdamske konvencije, dogovoriti o manjim promjenama stajališta bez dodatne odluke Vijeća. 
            
            
               Članak 2.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu
            
         
         
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Uredba (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (SL L 201, 27.7.2012., str. 60.).
               
               
                  
                     (2)
                  Odluka Vijeća 2006/730/EZ od 25. rujna 2006. o sklapanju, u ime Europske zajednice, Roterdamske konvencije o postupku prethodnog pristanka za određene opasne kemijske tvari i pesticide u međunarodnoj trgovini (SL L 299, 28.10.2006., str. 23.).
               
               
                  
                     (3)
                  Odluka Vijeća 2006/730/EZ od 25. rujna 2006. o sklapanju, u ime Europske zajednice, Roterdamske konvencije o postupku prethodnog pristanka za određene opasne kemijske tvari i pesticide u međunarodnoj trgovini (SL L 299, 28.10.2006., str. 23.).
               
               
                  
                     (4)
                  Uredba (EU) br. 649/2012 Europskog parlamenta i Vijeća od 4. srpnja 2012. o izvozu i uvozu opasnih kemikalija (SL L 201, 27.7.2012., str. 60.).